Reaksie – Akademia Dja! | Die Vryburger
Reaksie – Akademia Dja!
October 22, 2012 - Briewe - 4 comments
Ek dink daar behoort meer beheer uitgeoefen te word i.t.v. die inhoud van artikels wat in die Vryburger verskyn! Ek (as leser) wil my kan vereenselwig met artikels wat gepubliseer word en Akademia Dja! is 'n klomp opgekropte emosies wat myns insiens geen bydrae lewer tot 'n goeie leeservaring nie (dit hoort onder 'briewe', waar mense hul persoonlike menings kan lug en nie as amptelike 'artikel' nie). Artikels behoort geloofwaardig/eg te wees en een goeie maatstaf is wanneer die feite korrek is en dit so objektief moontlik aangebied word (daar nie met gevoelens oploop gesit word nie).
Hoop daar sal in die toekoms beter gekyk word na bydraes wat geplaas word.
4 thoughts on "Reaksie – Akademia Dja!"
Piet Potlood October 22, 2012 at 8:58 pm
Daar moet in ag geneem word dat "Die Sweep" se artikels satiries van aard is en dat daar met nuusgebeure die draak gesteek word in Die Sweep se artikels. Gevolglik moet dit gelees word met die humor waarmee dit bedoel word. Almal het seker nie 'n sin vir humor nie en die beste advies wat ek aan die sulks kan gee, is om Die Sweep maar liefs te vermy, behalwe as jy hou van sooibrand.
Vir die res van ons, geniet die onskuldige vermaak….
Leon Cornelius October 22, 2012 at 9:43 pm
Ek geniet Sweepslag net soos hy is. Dis nie 'n artikel nie, maar 'n rubriek. Binne die raamwerk van 'n rubriek is die skrywer tog geregtig op sy eie opinie. As ek rubrieke in ander Afrikaanse koerante vergelyk met dié van Die Vryburger, sou ek beslis sê dat hierdie koerant se rubrieke heel gepas is, en ook die ware stand van sake deurgee. Die waarheid kan op ander plekke dalk verdoesel word, maar nie in ons eie volkskoerant nie. Sweep, doen so voort!
Johann Botha October 22, 2012 at 10:24 pm
'n Goeie leeservaring is 'n baie subjektiewe begrip en seer sekerlik is daar geen tydskrif, koerant of boek wat in alle gevalle vir 100% aan alle lesers se smaak (leeservaring) kan voldoen nie. Dit is maar een van daardie dinge waarmee 'n mens moet saamleef. Indien ek aan Die Vryburger 95% vir goeie leeservaring (eintlik is dit 99%) toeken, is dit meer as goed genoeg vir my. Daar is so hier en daar, by wyse van uitsondering, iets wat krap maar dit weeg by vêrre nie op teen die louter behaaglike leesgenot andersins nie.
Die Engelse het 'n spreekwoord " Many a true word is spoken in jest". Is dit dalk wat aan die geagte dame krap?
Flerrie October 23, 2012 at 9:43 am
Soos Piet Potlood sê: hierdie is satire, en as ek mag, satire van hoogstaande gehalte. Jammer dat dit 'n paar pla, maar ek lees "Die Sweep" eerste. Dit is sulke heerlike humor wat net weer 'n glimlag bring na die swarigheid, skok en hartseer wat 'n mens daagliks ervaar.